b'\n_START_ARTICLE_\nMahjong\n_START_SECTION_\nSpillets forl\xc3\xb8p\n_START_PARAGRAPH_\nDe fire spillerne starter med \xc3\xa5 blande alle brikkene med baksiden opp (det gir en st\xc3\xb8yende lyd som kinesere kaller spurvenes kvitring og assosierer med spillets navn (folkeetymologi)). S\xc3\xa5 bygges en kvadratisk mur av brikkene, hvor hver side er 17 eller 18 brikker bred og to lag h\xc3\xb8y._NEWLINE_Spilleren som er gir i f\xc3\xb8rste runde (\xc3\xb8stavindens runde) kalles \xc3\xb8st. Spilleren til h\xc3\xb8yre for ham kalles s\xc3\xb8r, neste til h\xc3\xb8yre vest, og den fjerde spilleren kalles nord. Legg merke til at spillernes innbyrdes plassering p\xc3\xa5 denne m\xc3\xa5ten er speilvendt i forhold til hva man ville forvente ut fra himmelretningene! \xc3\x98st avgj\xc3\xb8r med terningeslag hvor muren skal brytes. Fra det aktuelle sted trekker spillerne etter tur en h\xc3\xa5nd best\xc3\xa5ende av 13 brikker inn; \xc3\xb8st (starteren) trekker imidlertid 14 brikker._NEWLINE_En h\xc3\xa5nd best\xc3\xa5r alltid av 13 brikker (men 14 n\xc3\xa5r man har tur eller har vunnet)._NEWLINE_Det egentlige spill kan n\xc3\xa5 begynne. Initiativet g\xc3\xa5r p\xc3\xa5 tur mot uret. I hver tur trekker spilleren en brikke fra muren av brikker der enn\xc3\xa5 ikke har v\xc3\xa6rt i bruk, og kaster deretter en brikke bort._NEWLINE_Hvis den brikken man trekker, er en blomst eller en \xc3\xa5rstid, legges den straks til side (for \xc3\xa5 gi poeng til sist hvis man vinner h\xc3\xa5nden), og en erstatningsbrikke trekkes (fra bakenden av muren)._NEWLINE_Form\xc3\xa5let er \xc3\xa5 samle en h\xc3\xa5nd hvor alle brikker passer sammen i spesielle kombinasjoner (sett).\n_START_SECTION_\n\xc3\x85pne sett og skjulte sett\n_START_PARAGRAPH_\nEn \xc3\xa5pen chow, en \xc3\xa5pen pung eller en \xc3\xa5pen kong er et sett som spilleren har fullf\xc3\xb8rt ved \xc3\xa5 kreve en annen spillers forkastede brikke. Et slikt sett ligger synlig fremme p\xc3\xa5 bordet. De \xc3\xa5pne settene er "l\xc3\xa5st" og kan ikke senere endres eller annulleres av spilleren._NEWLINE_En skjult chow, en skjult pung eller en skjult kong er et sett som spilleren selv har trukket alle brikkene til, uten hjelp fra andre. En skjult chow eller en skjult pung skal ikke erkl\xc3\xa6res. Spilleren beholder brikkene p\xc3\xa5 h\xc3\xa5nden, og de andre spillere kan ikke vite at settene er fullf\xc3\xb8rt. Spilleren kan senere gi opp disse skjulte settene for \xc3\xa5 bruke brikkene p\xc3\xa5 en annen m\xc3\xa5te. Likevel skal en skjult kong erkl\xc3\xa6res; det skyldes at spilleren har bruk for sin ekstrabrikke fordi kong-settet best\xc3\xa5r av fire i stedet for tre brikker.\n_START_SECTION_\nP\xc3\xa5krevde ferdigheter\n_START_PARAGRAPH_\nViktige evner i mahjong er m\xc3\xb8nstergjenkjennelse og intuisjon for sannsynligheter. Bl\xc3\xb8ff spiller ogs\xc3\xa5 en viss rolle for erfarne spillere._NEWLINE_Selv om det inng\xc3\xa5r tilfeldigheter i spillet (brikkene blandes tilfeldig), er det p\xc3\xa5 ingen m\xc3\xa5te snakk om et hasardspill: Dyktige spillere klarer seg bedre enn d\xc3\xa5rlige i det lange l\xc3\xb8p.\n_START_SECTION_\nSymbolikk og folketro\n_START_PARAGRAPH_\nMye symbolikk og folketro er forbundet med de forskjellige elementene i spillet, s\xc3\xa6rlig i Asia.'